C 228/156
MT
Il-Ġurnal Uffiċjali tal-Unjoni Ewropea
29.6.2023
1.5.
Il-KESE jirrakkomanda wkoll li, minbarra li jiġu modifikati l-limiti massimi de minimis, isiru xi kjarifiki fir-rigward ta’: (i) definizzjoni aktar estensiva ta’ “akkomodazzjoni soċjali”; (ii) definizzjoni aħjar tal-kunċett ta’ “marġni ta’ profitt raġonevoli”, li tqis distinzjoni għall-intrapriżi tal-ekonommija soċjali li l-marġni ekonomiċi tagħhom huma marbuta ma’ finijiet soċjali; (iii) il-kunċett ta’ “falliment tas-suq”. 1.6.
Fir-rigward tal-kunċett ta’ “marġni ta’ profitt raġonevoli”, il-KESE josserva li jkun utli li l-Kummissjoni tkun tista’ tidentifika kriterji u indikaturi li jistgħu jikkorrelataw il-marġni ta’ profitt li għandu jitħalla favur l-operaturi ekonomiċi f’konformità mal-kapaċità tagħhom li jsegwu finijiet ta’ interess ġenerali, u b’hekk jinħolqu impatti soċjali pożittivi.
2.
Kummenti ġenerali 2.1.
Permezz tad-Dokument ta’ Ħidma tal-Persunal Evaluation of the State subsidy rules for health and social services of general economic interest and of the SGEI de minimis Regulation (Evalwazzjoni tar-regoli dwar is-sussidji mill-Istat għas-servizzi tas-saħħa u soċjali ta’ interess ekonomiku ġenerali u tar-Regolament de minimis dwar is-servizzi ta’ interess ekonomiku ġenerali), il-Kummissjoni tiġbor fil-qosor ir-riżultati tal-evalwazzjoni tagħha tal-pakkett Almunia, li ilu fis-seħħ mill-2012. 2.2.
L-objettivi ewlenin tal-pakkett tal-2012 fir-rigward tas-servizzi tas-saħħa u soċjali kienu: (i) is-semplifikazzjoni tal-kriterji tal-kompatibbiltà; u (ii) it-tnaqqis tal-piż amministrattiv għall-Istati Membri li jixtiequ jikkumpensaw lill-impriżi li huma fdati biex jipprovdu servizzi tas-saħħa u soċjali ta’ interess ekonomiku ġenerali lill-parti vulnerabbli tal-popolazzjoni b’kundizzjonijiet ġusti u affordabbli. 2.3.
L-evalwazzjoni tal-Kummissjoni, għalhekk, għandha l-għan li tistabbilixxi sa liema punt ir-regoli applikabbli għas-servizzi tas-saħħa u soċjali laħqu l-objettivi tagħhom u jekk tali regoli għadhomx adegwati fix-xenarju soċjali u ekonomiku attwali. 2.4.
B’mod aktar speċifiku, l-evalwazzjoni tal-Kummissjoni tivvaluta l-effettività, l-effiċjenza, il-koerenza u l-valur miżjud tal-UE tar-regoli dwar is-servizzi ta’ interess ekonomiku ġenerali applikati għas-servizzi tas-saħħa u soċjali f’dawn l-aħħar 10 snin, b’enfasi fuq il-fehim tal-kwistjonijiet konkreti li jaffaċċjaw l-Istati Membri fl-implimentazzjoni tar-regoli dwar is-servizzi ta’ interess ekonomiku ġenerali sa issa.
L-evalwazzjoni għandha wkoll l-għan li tkejjel kif ġie applikat ir-Regolament de minimis dwar is-servizzi ta’ interess ekonomiku ġenerali. 2.5.
L-analiżi tal-Kummissjoni tissuġġerixxi li l-Pakkett dwar is-servizzi ta’ interess ekonomiku ġenerali tal-2012 huwa pjuttost effettiv f’termini ta’ kjarifika u semplifikazzjoni, peress li huwa ssemplifika l-pakkett dwar is-servizzi ta’ interess ekonomiku ġenerali tal-2005 billi introduċa, pereżempju, regolament de minimis speċifiku għas-servizzi ta’ interess ekonomiku ġenerali.
Huwa ċċara wkoll u ddefinixxa aħjar ċerti kunċetti bażiċi li huma rilevanti għall-applikazzjoni tar-regoli dwar is-servizzi ta’ interess ekonomiku ġenerali. 2.6.
Madankollu, l-evalwazzjoni tindika li għad hemm lok għal titjib, b’mod partikolari li jiġu kkjarifikati ċerti kunċetti ewlenin relatati mal-kamp ta’ applikazzjoni kemm tal-Artikolu 107 tat-TFUE kif ukoll tal-qafas legali speċifiku għas-servizzi ta’ interess ekonomiku ġenerali, bħal: (i) l-attività ekonomika/mhux ekonomika; (ii) l-effett fuq il-kummerċ; (iii) il-profitt raġonevoli; (iv) il-falliment tas-suq; (v) l-akkomodazzjoni soċjali.
L-evalwazzjoni tenfasizza wkoll il-possibbiltà li jiżdied il-limitu de minimis tas-servizzi ta’ interess ekonomiku ġenerali li bħalissa huma applikabbli u l-kunsens mifrux fost il-partijiet ikkonċernati dwar dan il-punt. 2.7.
Fir-rigward tal-effiċjenza, l-evalwazzjoni tindika li għalkemm ir-Regolament de minimis dwar is-servizzi ta’ interess ekonomiku ġenerali u l-modifika tad-Deċiżjoni dwar is-servizzi ta’ interess ekonomiku ġenerali implimentata fl-2012 naqqsu l-piż amministrattiv għall-awtoritajiet pubbliċi, dan il-piż jista’ jkompli jitnaqqas.
Evidenza oħra miġbura tissuġġerixxi li għandhom jitnaqqsu l-ispejjeż assoċjati mal-applikazzjoni tar-rekwiżiti stabbiliti mir-regoli dwar is-servizzi ta’ interess ekonomiku ġenerali. 2.8.
Fir-rigward tal-koerenza, l-evalwazzjoni tissuġġerixxi li r-regoli dwar l-għajnuna mill-Istat stabbiliti fil-Pakkett dwar is-servizzi ta’ interess ekonomiku ġenerali tal-2012 huma koerenti internament u kapaċi jiżguraw diviżjoni aħjar tal-kompiti bejn l-Istati Membri u l-Kummissjoni, li ġġib valur miżjud tal-UE, rikonoxxut fil-biċċa l-kbira mill-partijiet ikkonċernati kemm pubbliċi kif ukoll privati. 2.9.
F’termini ġenerali, hemm kunsens li l-Pakkett dwar is-servizzi ta’ interess ekonomiku ġenerali tal-2012 irnexxielu jiggarantixxi ambjent legali stabbli għall-Istati Membri u huwa adatt biex jissodisfa l-ħtiġijiet fi ħdan l-UE.
Madankollu, l-impatt u l-inċertezzi ddeterminati kemm mill-kriżi tal-COVID-19 kif ukoll mill-invażjoni tal-Ukrajna mir-Russja ma setgħux jiġu evalwati bis-sħiħ u jista’ jsir xi titjib ulterjuri fil-futur.